text: DE TROIE
   Beneeiz dit, qui rien ni lait
   De quant que Daires li retrait,
   Qu'ici endreit voust demostrer
   E les semblances reconter
   E la forme qu’aveit chascuns,
   Qu’a ses ieuz les vit uns e uns.
   Quant cil de Troie e li Grezeis
   Aveient triues par dous meis,
   O par meins o par plus d'espaces,
   PageV01P264
   En tres, en loges e en places
   Les alot Daires reguarder
   Por lor semblances reconter :
   S’estoire voleit faire pleine,
   Por ço s’en mist en si grant peine.
   Des dous qui sont peri en mer
   Oï retraire e reconter
   Que il furent andui d'un grant
   E d'une groisse e d'un semblant.
   Cheveus aveient lons e blois
   Sor les espaules par granz trois.
   Ambedui aveient gros ieuz,
   Pleins de fierté e pleins d’orguieuz.
   Mout aveient les faces beles
   E les boches e les maisseles.
   Lonc cors aveient e bien fait,
   Si com l’Estoire nos retrait.
   D'Eleine, que ert lor soror.
   PageV01P265
   De trestotes beautez la flor,
   De totes dames mireor,
   De totes autres la gençor,
   De trestotes la soveraine, —
   Ausi come color de graine
   Est mout plus bele d'autre chose,
   Et tot ausi come la rose
   Sormonte colors de beautez,
   Trestot ausi, e plus assez,
   Sormonta la beauté Heleine
   Tote rien que nasqui humaine, —
   Ço diseient bien li auquant
   Qu'a ses dous freres ert semblant.
   Enz el mi lieu des dous sorciz,
   PageV01P266
   Qu’ele aveit deugiez e soutiz,
   Aveit un seing en tel endreit
   Que merveilles li aveneit.
   Li cors de li ert blans e gras,
   Mout se vesteit bien de ses dras ;
   Simple esteit tant e de bon aire
   Come l'on porreit plus retraire.
   Agamennon, qui esteit reis
   E duitre e maistre des Grezeis,
   Fu merveilles granz e membruz ;
   Mout ot grant force e granz vertuz;
   Merveilles esteit aïros
   E penibles e travaillos.
   Sa char e sa crine deugiee
   Ert plus blanche que neif negiee.
   PageV01P267
   Ja de parler ne fust atainz,
   Sages ert, cointes e macainz;
   Mout ert nobles e glorios
   E d’aveir riches e penos.
   Menelaus n'ert granz ne petiz ;
   Ros ert e beaus, proz e hardiz.
   Mout esteit liez e acetables
   E a tote rien agreables.
   Achillès fu de grant beauté
   Gros ot le piz, espès e lé,
   E les membres granz e pleniers,
   Les ieuz el chief hardiz e fiers ;
   Crespes cheveus ot e aubornes.
   Ne fu mie pensis ne mornes :
   La chiere aveit liee e joiose
   E vers son enemi irose.
   Larges esteit e despensiers
   PageV01P268
   E mout amez de chevliers,
   Grant pris aveit d’armes porter :
   A peines trovast hom son per.
   Mout ert hardiz e corajos
   E de victoire coveitos.
   Patroclus ot le cors mout gent
   E mout fu de grant esciënt,
   Blans fu e blonz e lons e granz
   E chevaliers mout avenanz ;
   Les ieuz ot vairs, n’ot pas grant ire;
   Beaus fu mout, a la verté dire,
   Larges, donere merveillos,
   Mais mout par esteit vergondos.
   Aïaus fu gros e quarrez
   De piz, de braz e de costez :
   Auques ert granz e espauluz,
   Toz jorz ert richement vestuz;
   Mout esteit forz, mout esteit durs,
   PageV01P269
   Mais n’esteit mie mout seürs :
   De parole ert auques legiers
   E mout se joot volentiers.
   Mais un autre Aïaus i ot,
   Qui Telamon en sornon ot :
   Icist fu mout de grant valor.
   Mout ot en lui bon chanteor,
   Mout aveit la voiz haute et clere
   E de sonez ert bons trovere.
   Neir chief aveit recercelé ;
   Mout par ert de grant simpleté,
   Mais encontre son enemi
   Aveit cuer cruel e hardi :
   Ja en estor ne en tornei
   Ne portast a nul home fei.
   Soz ciel n’aveit tel chevalier,
   Ne qui meins se seüst preisier.
   PageV01P270
   De grant beauté, ço dit Darès,
   Les sormontot toz Ulixès.
   N'ert mie granz ne trop petiz,
   Mout par ert de grant sen guarniz.
   Merveilles esteit beaus parliers,
   Mais en dis mile chevaliers
   N’en aveit un plus tricheor :
   Ja veir ne deïst a nul jor.
   De sa boche isseit granz gabeis,
   Mais mout ert sages e corteis.
   Forz refu mout Diomedès,
   Gros e quarrez e granz adès ;
   La chiere aveit mout felenesse :
   Cist fist mainte fausse pramesse.
   Mout fu hardiz, mout fu noisos,
   E mout fu d'armes engeignos ;
   Mout fu estouz e sorparlez,
   E mout par fu sis cors dotez.
   PageV01P271
   A grant peine poëit trover
   Qui contre lui vousist ester :
   Rien nel poëit en pais tenir,
   Trop par esteit maus a servir;
   Mais por amor traist mainte feiz
   Maintes peines e mainz torneiz.
   Nestor fu granz e lons e lez ;
   Force deveit aveir assez.
   Le nes ot corbe ; de parler
   Ne poüst hom trover son per.
   Mout donot bien un bon conseil
   A son ami, a son feeil;
   Mais quant ire le sorportot,
   Nule mesure ne guardot.
   Neif n'est plus blanche qu’il ert toz;
   Mout ert hardiz e mout ert proz.
   PageV01P272
   Or ne resteit de rien itaus
   De semblance Proteselaus,
   Quar merveilles esteit isneaus
   E genz e proz e forz e beaus.
   Neptolemus fu granz e lons,
   Gros par le ventre come uns trons.
   Merveilles par ert vertuos
   E de mainte chose engeignos.
   Bel vout aveit e bele chiere,
   Si baubeiot de grant maniere.
   Les ieuz aveit gros e roonz ;
   Neir chief aveit, — n’ert mie blonz, —
   Les sorcilles grosses e lees,
   Come s’il les eüst enflees.
   De plaiz saveit trop e de leis,
   E merveilles par ert corteis.
   Palamedès nel semblot pas :
   Gent cors aveit, n’ert mie gras ;
   PageV01P273
   Grailes ert mout par mi les flans,
   Douz e soés, simples e frans,
   Hauz, Ions e blois e beaus e dreiz
   E les mains blanches e les deiz.
   Polidarius ert si gras
   Qu’a granz peines alot le pas.
   En plusors choses ert vaillanz,
   Mais toz jorz ert tristes pensanz.
   Ainz cerchast l’om par mainte terre,
   Qui plus orgoillos vousist querre.
   Machaon ert reis merveillos,
   Mout esteit fiers e corajos.
   Le cors aveit trestot roont
   PageV01P274
   E poi cheveus en mi le front ;
   Mout par manaçot richement
   E mout ert fel a tote gent.
   N'ert pas trop granz ne trop petiz;
   Toz jorz s'endormeit a enviz.
   Li reis de Perse fu mout granz
   E mout riches e mout poissanz.
   Le vis ot gras e lentillos ;
   De barbe e de cheveus fu ros.
   Briseïda fu avenant :
   Ne fu petite ne trop grant.
   Plus esteit bele e bloie e blanche
   Que flor de lis ne neif sor branche ;
   Mais les sorcilles li joigneient,
   Que auques li mesaveneient.
   Beaus ieuz aveit de grant maniere
   PageV01P275
   E mout esteit bele parliere.
   Mout fu de bon afaitement
   E de sage contenement.
   Mout fu amee e mout amot,
   Mais sis corages li chanjot ;
   E si ert el mout vergondose,
   Simple e aumosniere e pitose.
   De ceus de Grece vos ai dit
   Les semblances solonc l’Escrit :
   Itant com jo en ai trové,
   Vos ai tot dit e reconté;
   Jo n'i ai mis ne plus ne meins.
   Or vos dirai des Troïains.
   Mout par fu beaus e lons e granz,
   Ço dit l’Escriz, li reis Prianz.
   Le nes e la boche e le vis
   Ot bien estant e bien asis ;
   La parole aveit auques basse,
   Soëf voiz ot e douce e quasse.
   PageV01P276
   Mout par esteit bons chevaliers,
   E matin manjot volentiers.
   Onques nul jor ne s’esmaia,
   Ne onques losengier n’ama.
   De sa parole ert veritiers
   E de jostise dreituriers.
   Contes e fables e chançons
   E estrumenz e noveaus sons
   Oëit : sovent s'i delitot,
   E chevaliers mout honorot.
   Onques nus reis plus riches dons
   Ne sot doner a ses barons.
   Des Troïens li plus hardiz
   Esteit Hector, sis ainz nez fiz.
   Des Troïens ? Voire del mont,
   De ceus qui furent ne qui sont,
   Ne qui ja mais jor deivent estre.
   Des biens le fist Nature maistre
   PageV01P277
   E des bontez qu'on puet aveir ;
   En lui mostra tot son saveir,
   Fors que plus bel le poüst faire,
   Mais nus ne set meillor retraire.
   Se en lui rien mesaveneit,
   Par le bien faire le covreit :
   Ço savez bien, haute proëce
   Abaisse bien cri de Iaidece.
   Or vos dirai d'Ector la some,
   Ja ne l’orreiz mieuz par nul home :
   De pris toz homes sormontot,
   Mais un sol petit baubeiot.
   D'andous les ieuz borgnes esteit,
   Mais point ne li mesaveneit.
   Chief ot blont e cresp, blanche char,
   E si n’aveit cure d’eschar.
   PageV01P278
   Cors ot bien fait e forniz membres,
   Mais il nes aveit mie tendres;
   Ne puis qu’il vint al grant bosoing,
   Ne que il traist vers lui le soing,
   Onques as armes n'ot si dur
   En tot le mont ne si seür.
   De sa largece ne fu rien,
   Quar, se li mondes fust toz sien,
   Sil donast tot a bones genz.
   Lui ne durot ors ne argenz,
   Ne bons destriers ne palefreiz,
   Ne riches dras ne bons conreiz :
   Sol proëce li remaneit
   E li frans cuers, quil somoneit
   De toz jorz faire come ber.
   PageV01P279
   Puis qu’il n’aveit a armes per,
   Ne n’eüst nul de sa largece,
   De tant valeit mieuz sa proëce.
   De corteisie par fu teus
   Que cil de Troie e l’oz des Greus
   Envers lui furent dreit vilain :
   Onc plus corteis ne manja pain.
   De sen e de bele mesure
   Sormontot tote creature,
   N’onques por joie ne por jre
   Ne fu menez jusqu’al mesdire
   Ne a sorfait n’a nule faille :
   Ja mais n’iert cors d’ome quil vaille.
   De vis, de boche e de menton
   PageV01P280
   E de cors ot gente façon;
   Bruns chevaliers ert de visage,
   Le cuer ot franc e douz e sage :
   Tant par esteit de riche cuer,
   Qu’il ne deïst a nesun fuer
   Parole laide ne vilaine.
   Onc ne nasqui hom de sa peine;
   D’armes porter ne del sofrir,
   Ne de faire tot son plaisir,
   Ne vit onques nus hom meillor,
   E mout amot pris e honor.
   Onques nus hom de mere nez
   Ne fu en vile tant amez
   Com cil de Troie lui amoënt,
   Petit et grant, qui i estoënt.
   Douz e pius ert as citeiains,
   E contre amor n'ert pas vilains.
   PageV01P281
   Toz autreteus ert Helenus,
   E sis frere Deïphebus,
   Come Prianz lor pere esteit.
   Entre eus dessemblance n'aveit
   De cors, de forme, fors d’aage
   E fors de cuer e de corage.
   Des formes erent mout semblanz,
   Mais divers erent de talanz.
   Forz esteit mout Deïphebus,
   E de grant sen ert Helenus,
   Sages poëtes, bons devins :
   Des choses diseit bien les fins.
   Troïlus fu beaus a merveille;
   Chiere ot riant, face vermeille,
   Cler vis apert, le front plenier :
   Mout covint bien a chevalier.
   Cheveus ot blonz, mout avenanz
   PageV01P282
   E par nature reluisanz,
   leuz vairs e pleins de gaieté :
   Onc ne fu rien de lor beauté.
   Tant come il ert en bon talent,
   Par esguardot si doucement,
   Que deliz ert de lui veeir;
   Mais une rien vos di por veir,
   Qu'il ert envers ses enemis
   D'autre semblant e d'autre vis.
   Haut ot le nes e par mesure :
   Bien sist as armes sa faiture.
   Boche ot bien faite e beaus les denz,
   Plus blans qu’ivoires ne argenz;
   Menton quarré, lonc col e dreit,
   Tel come as armes coveneit ;
   Les espaules mout bien seanz,
   A val traitices descendanz;
   PageV01P283
   Le piz formé desoz les laz,
   Bien faites mains e beaus les braz.
   Bien fu tailliez par la ceinture ;
   Mout li sist bien sa vesteüre;
   Endreit les hanches fu pleniers,
   A merveille ert beaus chevaliers.
   Jambes ot dreites, vous les piez,
   Trestoz les membres bien tailliez;
   E ot mout large aforcheüre,
   Si fu de mout bele estature.
   Granz ert, mais bien li coveneit
   O la taille, que bone aveit.
   Jo ne cuit or si vaillant home
   Ait jusque la ou terre asome,
   Qui tant aint joie ne deduit,
   Ne meins die qu’a autre enuit,
   PageV01P284
   Ne qui tant ait riche corage,
   Ne tant coveit pris ne barnage.
   Ne fu sorfaiz ne outrajos,
   Mais liez e gais e amoros.
   Bien fu amez e bien ama,
   E maint grant fais en endura.
   Bachelers ert e jovenceaus,
   De ceus de Troie li plus beaus
   E li plus proz, fors que sis frere
   Hector, qui fu dreiz emperere
   E dreiz sire d’armes portanz :
   Bien nos en est Daires guaranz.
   Flor fu cil de chevalerie,
   E cist l’en tint mout bien frarie ;
   Bien fu sis frere de proëce,
   De corteisie e de largece.
   Paris esteit lons e deugiez
   PageV01P285
   E mout par ert isneaus des piez.
   Les cheveus aveit blois e sors,
   Plus reluisanz que n'est fins ors.
   Sages esteit e vertuos
   E d’empire mout coveitos,
   Seignorie mout desirot.
   Bien faite chiere e beaus ieuz ot.
   Traire saveit merveilles bien,
   Si sot de bois sor tote rien :
   Hardiz e proz e combatanz,
   De ses armes bien aïdanz.
   Mout ot en lui bon chevalier
   E bien se sot d’arc aïdier.
   Eneas fu gros e petiz,
   Sages e en faiz e en diz.
   Mout saveit bien autre areisnier
   E son pro querre e porchacier.
   Merveilles esteit beaus parliers
   PageV01P286
   E en causes dreiz conseilliers.
   Mout aveit en lui sapiënce,
   Force e vertu e reverence,
   Les ieuz ot vairs, le vis joios ;
   De barbe e de cheveus fu ros.
   Mout ot engin, mout ot veisdie,
   E mout coveita manantie.
   Antenor fu grailes e lons,
   Mout ot paroles e sermons.
   Cointe home i ot e veiziié,
   Viste a cheval e viste a pié.
   Sages esteit e emparlez,
   Del rei de Troie mout amez.
   Sovent joglot ses compaignons,
   Quant il i trovot acheisons.
   Un fil aveit, Polidamas,
   Dont li Livres ne se taist pas,
   Quar merveilles esteit preisiez
   PageV01P287
   E beaus e genz e enseigniez,
   Graisles e dreiz e brun le vis,
   De bons afaitemenz apris,
   Forz e hardiz e defensables
   E en toz estoveirs metables.
   Nus de son cors plus ne valeit,
   Larges e douz e frans esteit.
   Point n’esteit feinz, poi ert iros,
   Mais as armes ert vertuos.
   Li reis Mennon fu genz e granz,
   E chevaliers mout avenanz ;
   Si ert, ço conte li Escriz,
   Par les espaules bien forniz,
   O un dur piz, o uns forz braz,
   O un chief cresp e aubornaz,
   O un lonc vis, o un traitiz,
   O uns gros ieuz e tres hardiz;
   Poi enveisiez, poi emparlez
   PageV01P288
   E as armes desmesurez.
   Rien ne dotot, rien ne cremeit,
   E par tot bien li aveneit.
   Maint dur estor rendi e prist :
   Merveillos fu, merveilles fist.
   Sa grant proëce e si grant fait
   Seront a toz jorz mais retrait.
   D'Ecuba ne vueil mie taire
   Ce que Daires en voust retraire :
   Ensi aveit non la reïne,
   Mout esteit de bone dotrine.
   Grant fu assez e bele adès,
   De cors semblot home a bien près :
   N’aveit pas femenin talant
   Ne corage ne tant ne quant.
   Juste ert e pie e dreituriere,
   E sage dame e aumosniere.
   Andromacha fu bele e gente,
   E plus blanche que n’est flor d’ente.
   PageV01P289
   Blois fu sis chiés e vair si ueil ;
   Franche ert e simple senz orgueil ;
   Le col aveit de lonc espace.
   En li n'ot rien que bien n'estace ;
   En son cors ne en sa semblance,
   N'aveit un point de mesestance.
   Legerie ne fol semblant
   N'aveit en li ne tant ne quant.
   Cassandra fu de tel grandor
   Que ne pot estre de meillor.
   Rose ot la chiere e lentillose.
   Merveilles ert esciëntose :
   Des arz e des segreiz devins
   Saveit les somes e les fins ;
   De la chose que aveneit
   Diseit tot quant qu'il en sereit.
   Les ieuz ot clers e reluisanz.
   PageV01P290
   Toz ert divers li suens semblanz,
   E sis estres e sis pensez
   Ert d’autres femmes devisez.
   De la beauté Polixenain
   Vos porreit l'om parler en vain :
   Ne porreit pas estre descrite,
   Ne par mei ne par autre dite.
   Haute ert e graile e longe e droite,
   Par les flans deugiee e estreite ;
   Le chief ot bloi, les cheveus lons,
   Qui li passoënt les talons ;
   Les ieuz clers, vairs e amoros,
   Les sorciz deugiez ambedous ;
   La face blanche, cler le vis,
   Plus que rose ne flor de lis.
   Mout aveit de gente façon
   Le nes, la boche e le menton.
   Le col aveit auques longuel ;
   PageV01P291
   Gent s'afublot de son mantel.
   N'ot pas espaules encroëes:
   N'erent trop corbes ne trop lees.
   Plus li blancheot ia peitrine
   Que flor de lis ne flor d’espine.
   Lons braz aveit e blanches mains,
   Les deiz traitiz, deugiez e plains.
   Onc pucele ne fu meins fole.
   Le cuer ot douz e la parole
   E bei semblant e bon corage.
   Onc fille a rei ne fu plus sage,
   Ne plus large ne plus corteise :
   D’afaitement ne de proëise
   Ne de beauté ne de valor
   N’aveit mieuz guarnie en l’onor.
   Se la beauté de l’autre gent
   Fust trestote en un solement,
   Si somes nos de ço certain,
   PageV01P292
   Plus en ot en Polixenain :
   Plus bele ert e mieuz enseigniee
   E de totes la plus preisiee.
   Autre gent ot a Troie assez,
   Riches, sages e renomez,
   Dont n’est ci faite mencion
   Ne recontee lor façon:
   El Livre n’en truis plus escrit,
   Ne de nul Daires plus n'en dit.
  